Erwerdighen gruet vnde wes ik ghudes vormach to allen tiden ouer to bedende. Gi erbaren lude, borghermestere vnde ratmanne. Juwer erbaricheit bidde ik ghar vlitliken to wetende, oft mi juwe erbaricheit jenighe schult gheue also van des ghudes weghen, dat ik den Russen halp nemen, dar mi min here her Turder Bunde vmme vte sant hadde, vnde, oft God wolde, dat it siik so velle, dat ik to Reuel queme, wer ik sulle gheledet wesen vor al, dat mi schaden mach oft nicht, wente ik wil dat vp min arme sele nemen, dat ik nv teghen de staet van Reuel oft teghen deme kopmanne weset hebbe, men wes ik en konde to ghude keren, dat hebbe ik ghedan vnde ok so noech alle tiit gherne wil. Wes juwe erbaricheit vnde juwe wisheit hir an menet to donde, des bidde ik eyn ghutlik vnde eyn vruntlik antworde van iv allen. God almechtich beware juwe erbaricheit vnde juwe ghesunt to langher tiit. Vnde wes ik vmme juwen willen mit eren don mach, dar sael juwe erbaricheit alle tiit ouerbodich ouer mi to wesende. Ghescreuen to Wiiborch in sancta Matheus daghe. Cord Limborch. Adress: De erbaren, wiisen, beschedene lude, borghermestere vnde ratmanne der staet tho Reuel mit erwerdicheit sael desse breef.